ঢাকার গণপরিবহন ব্যবস্থা নিয়ে বিভিন্ন সময়ে যেসব কথা শোনা যায় তার ভেতর নেতিবাচক মন্তব্যই বেশি। এটা ঠিক যে প্রায় দুই কোটি নগরবাসীর যে শহরে বসবাস তার গণপরিবহন ব্যবস্থা সামাল দেয়া সহজ কথা নয়। মাঝে মধ্যে গণপরিবহন ব্যবস্থায় নৈরাজ্যও নেমে আসে, সেটিও অস্বীকারের নয়। তবে চিরকাল এমনটাই রয়ে যাবে, পরিস্থিতির উন্নতি ঘটবে না- এমনটা যারা ভাবেন তারা নিঃসন্দেহে হতাশাবাদী। জনবান্ধব সরকার মানুষের দুরবস্থার অবসান ঘটানোয় সচেষ্ট হবেন নাÑ এমনটা ভাবাও কাজের কথা নয়। জনকণ্ঠে শনিবার রাজধানীর গণপরিবহন ব্যবস্থা সংক্রান্ত আশাব্যঞ্জক প্রতিবেদনটি ঢাকাবাসীর মনে আশার আলো জ্বালাবে, এটুকু আশা করা যায়। ‘ঢাকার গণপরিবহন ব্যবস্থা আধুনিক হচ্ছে’ শিরোনামের প্রতিবেদনে বলা হয়েছে- ঢাকা মহানগরীর অভ্যন্তরীণ সড়ক নেটওয়ার্কের উন্নয়ন, প্রবেশ ও নির্গমন, মহাসড়কের যানজট নিরসন এবং ঢাকা ও পার্শ্ববর্তী এলাকার জন্য পরিকল্পিত ও সমন্বিত আধুনিক গণপরিবহন ব্যবস্থা গড়ে তুলতে পরিকল্পনা প্রণয়ন করেছে সরকার। পরিকল্পনার মধ্যে রয়েছে পাঁচটি মাস র‌্যাপিড ট্রানজিট প্রকল্প (এমআরটি), দুটি বাস র‌্যাপিড ট্রানজিট প্রকল্প (বিআরটি), তিন স্তরবিশিষ্ট লিঙ্ক রোড, আটটি র‌্যাডিয়াল সড়ক, ছয়টি এক্সপ্রেসওয়ে এবং ২১টি ট্রান্সপোর্টেশন হাব নির্মাণ। এছাড়া অবকাঠামোগত উন্নয়নের অংশ হিসেবে মেট্রোরেলের কাজও হাতে নেয়া হয়েছে।